《遣家人送二侄柩渡海归诗以志悲》
清代·朱景英

三年海外身，就木已一载。旅殡良可悲，况复阻巨海。

汝来我是偕，汝归我独在。来归无差殊，月日闇相待。

肠脑汝正盛，齿发我渐改。无年为谁恸，远宦只自悔。

彭殇理一致，达者得无乃。雪涕奚所从，含酸诉真宰。

作者简介：湖南武陵人，字幼芝，一字梅冶，晚号研北翁。乾隆十五年解元。历任宁德知县，台湾鹿耳门同知，北路理番同知。工汉隶。尝纂修《沅州府志》。有《海东日札》、《畬经堂集》、《研北诗馀》。